Lina Nielsen

Lina Nielsen (født 13. mars 1996 i London) er en britisk friidrettsutøver, som konkurrerer i sprintløp og hekkeløp. Hun ble junioreuropamester på 4 x 400 meter stafett under Junior-EM i friidrett 2015, og vant 400 meter hekk under Lag-EM i friidrett 2021.

Bakgrunn 
Nielsen har vokst opp i Leytonstone i Øst-London. Hun gikk ut fra Queen Mary University i 2017, der hun tok utdanning innen kjemi. Hun har en tvillingsøster, Laviai Nielsen, som også konkurrerer internasjonalt i sprintløp.

I august 2022 fortalte hun at hun hadde multippel sklerose, en diagnose hun fikk da hun var 17 år gammel. Hun holdt diagnosen skjult i ni år, men da hun fikk tilbakefall rett før VM i friidrett 2022, og ikke greide å yte maksimalt i VM, bestemte hun seg for å fortelle om sykdommen.

Idrettskarriere

2015 
Hun kom på andreplass på 400 meter under det engelske U20-mesterskapet innendørs i 2015, og hun kom på tredjeplass på 400 meter under det U20-mesterskapet utendørs samme år. Hun deltok i Junior-EM i friidrett 2015 (U20), og fikk der gull på 4 x 400 meter stafett. På 400 meter kom hun der på åttendeplass.

2016 
Under det britiske universitetsmesterskapet innendørs i 2016 (BUCS Indoor Championships) vant hun 400 meter, med tiden 54,26. Hun ble engelsk U23-mester på 400 meter i juni, der hun satte ny personlig rekord på 52,97 sekunder, og hun deltok i Britisk mesterskap i friidrett 2016, men ble der slått ut i forsøksheatet på 400 meter. Hennes beste resultat på 400 meter denne sesongen var under Loughborough International, der hun vant med tiden 53,25.

2017 
Innendørs vant hun 400 meter under London Games i 2017, og hun fikk bronse på 400 meter under det britiske mesterskapet innendørs, med ny personlig rekord på 52,89 sekunder.

2018 
Hun vant 400 meter hekk under det engelske U23-mesterskapet i friidrett i 2018. Under Britisk mesterskap i friidrett 2018 kom hun på femteplass på 400 meter hekk.

2019 
Hun satte personlig rekord på 60 meter innendørs i januar 2019, da hun kom på fjerdeplass under det sør-engelske mesterskapet i friidrett innendørs. Hun deltok i det britiske innendørsmesterskapet i friidett, men ble der slått ut i semifinalen på 400 meter. Under AtletiCAGenève satte hun personlig rekord på 400 meter hekk, med 56,67 sekunder, og endte på åttendeplass totalt. Hun kom på andreplass på 400 meter hekk under Goteborg Athletics Grand Prix, og hun kom på sjuendeplass på 400 meter hekk under Britisk mesterskap i friidrett 2019.

2020 
Nielsen deltok i London Senior Games innendørs, og kom der på andreplass på 400 meter. Hun kom på fjerdeplass på 400 meter hekk under Brussels Grand Prix i august, og hun kom på andreplass på 400 meter hekk under Goteborg Athletics Grand Prix. Hun fikk sølv på 400 meter hekk under Britisk mesterskap i friidrett 2020, bak Jessie Knight.

2021 
Storbritannia deltok i Superligaen (Super League) under Lag-EM i friidrett 2021, og Nielsen vant der 400 meter hekk, og Storbritannia fikk sølv på 4 x 400 meter stafett med Nielsen på laget. Hun kom på sjetteplass på 400 meter hekk under FBK Games i Nederland, og hun kom på sjetteplass på samme distanse under Britisk mesterskap i friidrett 2021.

2022 
Under Britisk mesterskap i friidrett innendørs 2022 ble hun slått ut i semifinalen på 400 meter, der hun løp på 53,09 sekunder. Utendørs kom hun på tredjeplass på 400 meter under Tom Jones Memorial Invitational i USA, og laget hennes, Tumbleweed Track Club, vant der 4 x 400 meter stafett. Hun deltok i 400 meter hekk under flere stevner i Diamond League 2022, der hun kom på fjerdeplass i British Grand Prix i Birmingham og Golden Gala i Roma og femteplass i Bislett Games. 

Hun fikk sølv på 400 meter hekk under Britisk mesterskap i friidrett 2022, bak Jessie Knight. Hun deltok i VM i friidrett 2022, men på grunn av et anfall av multippel sklerose greide hun ikke å yte sitt beste, og ble slått ut i forsøksheatet på 400 meter hekk med tiden 57,42. Også under Samveldelekene 2022 ble hun slått ut i forsøksheatet, der hun løp på 58,95, og hun ble slått ut i semifinalen på 400 meter hekk under EM i friidrett 2022 i München.

Referanser

Eksterne lenker 
 

Britiske sprintere
Britiske hekkeløpere
Personer fra London